Ц1ыфык1эм ип1унк1и лэжьэным мэхьанэшхо и1, лэжьэныр ц1ыфыгъэ шапхъэм щыщы мэхъу. Лэжьак1ом нахь уасэ фаш1эу зырагъажьэри совет хабзэм илъэхъан арэу тхак1ом къегъэлъагъо. Колхоз зэхэщэныр пэк1эк1ыгъэу щыт ащ ык1и итхылъхэм \ «Насыпым игъогу»/,  /«Типшъашъэхэр»/,  /«Куко»/  ар къащигъэлъэгъожьыгъ.  Бзылъфыгъэмэ анахь шэн дахэу ахилъхьэрэмэ ащыщ - 1офш1эным фэщэгъэнхэр. Ихъишъэ тхылъхэм къащегъэжьагъэу бзылъфыгъэхэу ядэхагъэ нэмык1хэу, е 1ушхэу зэрэщытхэм ак1ыгъоу, 1офш1эным фэ1азэхэр къегъэлъагъо. Ящагу, яунэ къабзэу а1ыгъэу, шхын зэфэшъхьафхэр псынк1эу къаш1ын алъэк1эу щы1агъэр бзылъфыгъэ мак1эп. Ау дэн - бзэнк1э 1эпэ1эсагъэхэр ащ фэдэу багъэп, ахэм ац1э чыжьэу 1ущтыгъэ. Гулэз / «Шапсыгъэ пшъашъ»/ ы1апэ к1эк1ыгъэ шъуашэр зыщыгъымк1э даушышхоу щытыгъ. Мэзагъо / «Шыу закъу»/ иунэгъо зехьак1э гуфэбэныгъэ ин хэлъэу тхак1ом къетхыхьэ. «Щы1агъэх ащ фэдэ адыгэ бзылъфыгъэхэр бзылъфыгъэм ш1уагъэу фалъэгъурэр зэфэхьысыгъэу п1оми хъунэу ахэлъэу... щы1ак1эр рагъэк1эрэк1энэу тхыпхъэ дахэхэри къыхахыщтыгъэ, дышъэ идэгъэ дахэхэри агъэчъыщтыгъэ, нэтеплъэгъу закъок1э л1ым фэш1у шъуашэ фадыни алъэк1ыщтыгъэ зэра1оу, а1апэ дышъэр къыпызыщтыгъэ» /11, 161/.